**Informatīvais ziņojums**

**“Par Cilvēku tirdzniecības novēršanas plāna 2021. – 2023. gadam izpildi”**

**Rīga, 2024**

# 

**Satura rādītājs**

[Saīsinājumu saraksts 3](#_Toc178162504)

[Kopsavilkums 4](#_Toc178162505)

[Ievads 5](#_Toc178162507)

[1. Cilvēku tirdzniecības novēršanas plāna 2021. – 2023. gadam izpilde 5](#_Toc178162508)

[I Rīcības virziens: prevencija 5](#_Toc178162509)

[II Rīcības virziens: aizsardzība 7](#_Toc178162510)

[III Rīcības virziens: vainīgo saukšana pie atbildības 9](#_Toc178162511)

[IV Rīcības virziens: sadarbība 10](#_Toc178162512)

[2. Finansējums 12](#_Toc178162513)

[Secinājumi un priekšlikumi 13](#_Toc178162514)

# Saīsinājumu saraksts

|  |  |
| --- | --- |
| ĀM | Ārlietu ministrija |
| AT | Augstākā tiesa |
| EM | Ekonomikas ministrija |
| EDSO | Eiropas Drošības un sadarbības organizācija |
| FID | Finanšu izlūkošanas dienests |
| FM | Finanšu ministrija |
| GRETA | Eiropas Padomes Ekspertu darbības grupa pret cilvēku tirdzniecību (GRETA) |
| IeM | Iekšlietu ministrija |
| IKVD | Izglītības kvalitātes valsts dienests |
| IZM | Izglītības un zinātnes ministrija |
| KM | Kultūras ministrija |
| LM | Labklājības ministrija |
| LPS | Latvijas Pašvaldību savienība |
| pakalpojumu sniedzēji | biedrības "Centrs MARTA" un "Patvērums "Drošā māja"", kuras atbilstoši normatīvajos aktos noteiktajam nodrošina valsts finansēto sociālās rehabilitācijas pakalpojumu un atbalsta pakalpojumu kriminālprocesā cilvēku tirdzniecības upuriem sniegšanu |
| PMLP | Pilsonības un migrācijas lietu pārvalde |
| RPP | Rīgas Pašvaldības policija |
| SIVA | Sociālās integrācijas valsts aģentūra |
| TA | Tiesu administrācija |
| TM | Tieslietu ministrija |
| VBTAI | Valsts bērnu tiesību aizsardzības inspekcija |
| VID | Valsts ieņēmumu dienests |
| VDI | Valsts darba inspekcija |
| VISC | Valsts izglītības satura centrs |
| VP | Valsts policija |
| VPK | Valsts policijas koledža |
| VRS | Valsts robežsardze |
| VRK | Valsts robežsardzes koledža |
| VM | Veselības ministrija |

# Kopsavilkums

Informatīvais ziņojums “Par Cilvēku tirdzniecības novēršanas plāna 2021. – 2023. gadam izpildi” ir sagatavots saskaņā ar Ministru kabineta 2021. gada 28. septembra rīkojuma Nr. 690 “Par Cilvēku tirdzniecības novēršanas plānu 2021. - 2023. gadam” 3. punktu, kurā noteikts, ka Iekšlietu ministrija sagatavo un iekšlietu ministrs līdz 2024. gada 1. septembrim iesniedz noteiktā kārtībā Ministru kabinetā plāna izpildes izvērtējumu.

Informatīvā ziņojuma mērķis ir apkopot informāciju par Cilvēku tirdzniecības novēršanas plāna 2021. – 2023. gadam (turpmāk – Plāns) izpildi un sniegt priekšlikumu turpmākai politikas attīstībai cilvēku tirdzniecības novēršanas jomā. Kopā no Plānā iekļautā 31 pasākuma izpildīti ir 22 pasākumi, daļēji izpildīti novērtēti četri pasākumi un kā neizpildīti novērtēti pieci pasākumi. Tādējādi kopumā var secināt, ka plāna izpilde ir bijusi sekmīga.

Labāk ir veicies ar dažādu informatīvu pasākumu izpildi, mācību organizēšanu kā arī pētījumu un apkopojumu izstrādi. Tāpat ir izpildīti tie pasākumi, kas attiecināmi uz institūciju pamatdarbības jautājumiem, piemēram, sociālās rehabilitācijas nodrošināšana, izmeklēšana, dalība starptautiskos formātos u.c. Pasākumu izpildi vecināja iesaistīto pušu dalība dažādos projektos, tādējādi iegūstot papildu finanšu un cilvēkresursu pasākumu īstenošanai. Svarīga ir arī iesaistīto pušu ieinteresētība un entuziasms, strādājot ar cilvēku tirdzniecības novēršanas jautājumiem.

Ne tik sekmīgi veicies ar tādu pasākumu izpildi, kas prasa sistemātiskas izmaiņas un papildu cilvēkresursu un finanses, piemēram, sociālās rehabilitācijas pakalpojuma nodrošināšana pēc iespējas tuvāk dzīvesvietai. Tāpat plāna atsevišķu pasākumu izpildi ir kavējuši arī iesaistīto pušu dažādie viedokļi par atsevišķiem pasākumiem, piemēram, par visaptveroša normatīvā regulējuma izstrādi par cilvēku tirdzniecības novēršanu iesaistīto institūciju un organizāciju viedokļi atšķīrās. Visbeidzot jāņem vērā, ka plāna darbības laikā Eiropas Komisija nāca klajā ar priekšlikumiem grozījumiem Eiropas Parlamenta un Padomes Direktīvā 2011/36/ES (2011. gada 5. aprīlis) par cilvēku tirdzniecības novēršanu un apkarošanu un cietušo aizsardzību, un ar kuru aizstāj Padomes Pamatlēmumu 2002/629/TI (turpmāk – Direktīva 2011/36/ES). Minētie grozījumi tika pieņemti un stājās spēkā 2024. gada 14. jūlijā un dalībvalstīm minētie grozījumi ir jāievieš līdz 2026. gada 15. jūlijam.[[1]](#footnote-1)

# Finansējums Plānā iekļauto pasākumu izpildei pamatā tika paredzēts ikgadēji piešķirto valsts budžeta līdzekļu ietvaros. Papildu līdzekļi 6020,00 *euro* apmērā tika indikatīvi aprēķināti Tieslietu ministrijas budžeta apakšprogrammā 03.02.00 “Apgabaltiesas un rajonu (pilsētu) tiesas” mācību organizēšanai tiesnešiem un tiesnešu palīgiem. Vienlaikus minētās apmācības tika īstenotas kārtējam gadam piešķirto budžeta līdzekļu ietvaros, līdz ar ko papildu finansējums Plāna izpildei netika piešķirts. Līdztekus sekmīgāk ir veicies ar to pasākumu īstenošanu, kuru izpildei finansējums tika piesaistīti dažādu projektu ietvaros.

# Ievads

Plāns izstrādāts, lai nodrošinātu nepārtrauktu cilvēku tirdzniecības novēršanas politikas stratēģisko attīstību, secīgi turpinot nepārtrauktu politikas plānošanu pēc Cilvēku tirdzniecības novēršanas pamatnostādņu 2014. – 2020. gadam darbības beigām. Plāna struktūra veidota atbilstoši 4P modelim (*prevention, protection, prosecution, partnership*) un kopā tajā tika noteikts 31 pasākums, kas tika iedalīts četros rīcības virzienos, kur katram rīcības virzienam tika definēts sasniedzamais mērķis:

1. Prevencija - palielināt sabiedrības izpratni un informētību, uzsverot, ka cilvēku tirdzniecība ir sociāla problēma, pret kuru nevar izturēties ar iecietību, un palielināt speciālistu informētību un nodrošināt labāku informāciju, tādējādi nodrošinot efektīvākas prasmes cīņā pret šo noziegumu.
2. Aizsardzība - uzlabot cilvēku tirdzniecības upuru identificēšanu un nodrošināt efektīvu palīdzību un aizsardzību, lai veicinātu ekspluatācijas negatīvo seku mazināšanu, palīdzētu viņiem aizstāvēt savas tiesības un veicinātu viņu reintegrāciju sabiedrībā.
3. Vainīgo saukšana pie atbildības - pastiprināt centienus saukt pie kriminālatbildības cilvēku tirdzniecības noziedzīgo nodarījumu pastrādāšanā iesaistītās personas kā preventīvu līdzekli cīņā pret cilvēku tirdzniecību un tādējādi parādīt, ka cilvēku ekspluatācija neatmaksājas.
4. Sadarbība - stiprināt sadarbību un informācijas apmaiņu ar partneriem Latvijā un ārvalstīs, jo tikai koordinēta un kopīga starpinstitūciju rīcība var palīdzēt apkarot cilvēku tirdzniecību.

Plāna izpildei netika noteikti visaptveroši rezultatīvie rādītāji, bet katram iekļautajam pasākumam tika noteikts sasniedzamais darbības rezultāts, tā izpildes termiņš un paredzamais finansējums. Jānorāda, ka lielākā daļa pasākumu tika plānoti ikgadēji piešķirtā valsts budžeta ietvarā, izņemot apmācības tiesnešiem, kā īstenošanai indikatīvi tika aprēķināts papildu nepieciešamais finansējums 6020,00 *euro* apmērā.

Plānā iekļauto pasākumu izpildes izvērtēšana veikta, pamatojoties uz iesaistīto pušu sniegto informāciju, kā arī publiski pieejamo informāciju. Informatīvais ziņojums veidots pēc formatīvā izvērtējuma principiem, apskatot Plānā iekļauto pasākumu izpildes gaitu, kā arī izpildes veicinošos un kavējošos faktorus. Informatīvā ziņojuma pamatdaļā ir iekļauti galvenie secinājumi un izpildes rādītāji, savukārt informatīvā ziņojuma 1. pielikumā pieejams detalizēts apraksts par Plānā iekļauto pasākumu izpildi un 2. pielikumā ir pievienots situācijas apraksts cilvēku tirdzniecības jomā Latvijā.

# Cilvēku tirdzniecības novēršanas plāna 2021. – 2023. gadam izpilde

## I Rīcības virziens: prevencija

Pirmais Plāna rīcības virziens aptver dažādas prevencijas aktivitātes un tā mērķis ir palielināt sabiedrības izpratni un informētību, uzsverot, ka cilvēku tirdzniecība ir sociāla problēma, pret kuru nevar izturēties ar iecietību, un palielināt speciālistu informētību, tādējādi nodrošinot efektīvākas prasmes cīņā pret šo noziegumu.

Kopumā šajā rīcības virzienā ir iekļauti deviņi pasākumi un pēc būtības tos var iedalīt divos veidos: 1) informatīvas kampaņas, informatīvu materiālu sagatavošana un izplatīšana vai citas informatīvas aktivitātes; 2) apmācības un izglītojoši pasākumi dažādām mērķa grupām. Kopā no deviņiem šajā rīcības virzienā iekļautajiem pasākumiem, kā izpildīti ir novērtēti septiņi, bet kā neizpildīti - divi pasākumi (skat. 1. tabulu).

*1.tabula. 1. rīcības virziena pasākumu izpilde*

|  |  |  |
| --- | --- | --- |
| **Nr. p.k.** | **Pasākums** |  |
| 1.1. | Organizēt informatīvās kampaņas un aktivitātes par cilvēku tirdzniecību seksuālās izmantošanas, piespiešanas veikt darbu, fiktīvo laulību noslēgšanas, noziedzīgu nodarījumu izdarīšanas un orgānu izņemšanas nolūkos, lai veicinātu sabiedrības izpratni un mazinātu piedāvājumu | √ |
| 1.2. | Izstrādāt un izplatīt skaidru un ērti lietojamu informāciju (vairākās svešvalodās) par cilvēku tirdzniecības jautājumiem. | √ |
| 1.3. | Veikt skolēnu un studentu regulāru izglītošanu un informēšanu par cilvēku tirdzniecības problemātiku: cēloņiem, riskiem, sekām | √ |
| 1.4. | Nodrošināt aktivitātes bērniem un viņu likumiskajiem pārstāvjiem, lai izglītotu un informētu viņus par drošību internetā, kā arī sniegt psiholoģisku atbalstu un palīdzību par interneta drošības jautājumiem, kas pasargā bērnus no ļaunprātīgas izmantošanas internetā vidē un saglabā kontroli pār bērnu darbībām digitālajā pasaulē, tādējādi arī veicinot cilvēku tirdzniecības novēršanu. | √ |
| 1.5. | Nodrošināt izglītojošas aktivitātes/mācības tiesībaizsardzības iestāžu, valsts un pašvaldību institūciju dažādu nozaru speciālistiem un darbiniekiem. | √ |
| 1.6. | Nodrošināt informatīvo darbu (par cilvēku ekspluatāciju, upuru tiesībām un iespējām saņemt palīdzību) dienas centros, grupu mājās, pusceļa dzīvokļos, patversmēs vai citās institūcijās, kurās uzturas personas ar garīga rakstura traucējumiem, atkarīgas personas un personas ar zemām sociālām vajadzībām, kā arī personas, pret kurām ir vērsta parāda piedziņa. | x |
| 1.7. | Nodrošināt tiesnešu un tiesas darbinieku mācības par cilvēku tirdzniecības jautājumiem. | √ |
| 1.8. | Nodrošināt pētījumu veikšanu par sabiedrības izpratni par cilvēku tirdzniecību, tās riskiem, draudiem un sekām, par cilvēku tirdzniecības tendencēm, riskiem un vervēšanas mehānismiem. | √ |
| 1.9. | Nodrošināt aptauju par skolēnu un skolotāju izpratni par cilvēku tirdzniecību. | x |

Detalizēts apskats par Plānā iekļauto pasākumu izpildi ir iekļauts šī ziņojuma 1. pielikumā, bet kopumā var secināt, ka informatīvajās kampaņās un aktivitātēs pārskata periodā aktīvi iesaistījusies Ārlietu ministrija, LR Tiesībsarga birojs, Iekšlietu ministrija, Pilsonības un migrācijas lietu pārvalde, Valsts robežsardze, Valsts bērnu tiesību aizsardzības inspekcijas (Bērnu aizsardzības centrs), biedrības “Gribu palīdzēt bēgļiem”, “centrs MARTA”, “Patvērums “Drošā māja””, Latvijas Drošāka interneta asociācija, kā arī privātais sektors, piemēram, Starptautiskā Lidosta “Rīga”, *AirBaltic* u.c. Kopumā visas minētās aktivitātes tika īstenotas ikgadējā valsts budžeta līdzekļu ietvarā, par dažādu nevalstisko un privātā sektora budžeta līdzekļiem vai piesaistot ārvalstu finanšu līdzekļus projektu ietvaros.

Apmācības un izglītojošos pasākumus pārskata periodā organizējusi Valsts policijas koledža, Izmeklētāju mācību centrs, Valsts robežsardzes koledža, Ārlietu ministrija, Iekšlietu ministrija, Labklājības ministrija, Latvijas Pašvaldību mācību centrs, Latvijas Tiesnešu mācību centrs, Pilsonības un migrācijas lietu pārvalde, kā arī biedrības “Centrs MARTA” un “Patvērums “Drošā māja””.

Kopā šī rīcības virziena ietvarā netika izpildīti divi pasākumi. Viens no tiem ir 1.6. pasākums, kas paredzēja īstenot informatīvas aktivitātes dienas centros, pusceļa mājās, patversmēs un citās institūcijās, kurās uzturas mazaizsargātas sabiedrības grupas. Jānorāda, ka jautājums ir vairākkārt aktualizēts dažādās ekspertu sanāksmēs, bet pasākuma izpildi kavē gan finansējuma trūkums, gan decentralizācija, jo ar katru pasākumā minēto sabiedrības grupu strādā dažādas iestādes vai organizācijas. Pasākuma īstenošanai ir nepieciešams plašs sagatavošanās darbs, izstrādājot piemērotu informatīvu materiālu un apzinot piemērotākos lektorus. Pasākumu izpildi apgrūtina arī tas, ka katra no iestādēm ir jāuzrunā atsevišķi un jānodrošina koordinācija, kā arī paša izglītojošā pasākuma norise. Attiecīgi šī pasākuma īstenošanai būtu jāparedz papildu finanšu līdzekļi vai pakalpojums jāiepērk.

Otrs pasākums, kas netika īstenots pārskata periodā bija skolēnu un pedagogu aptauja, kurā iekļauti arī jautājumi par cilvēku tirdzniecību. Ņemot vērā, ka no 2021. gada līdz 2023. gadam pedagogi strādāja pie pilnveidotā mācību satura ieviešanas un 2021. gadā mācību process vēl daļēji tika realizēts attālināti, lai pedagogus un skolēnus nepārslogotu, Izglītības un zinātnes ministrija šādu aptauju neveica. Aptaujas īstenošana nākamajā plānošanas periodā tiks vērtēta atsevišķi.

Jānorāda, ka šī rīcības virziena pasākumu izpildei netika paredzēts papildu valsts budžeta finansējumu, un visas aktivitātes tika īstenotas ikgadēji piešķirtā valsts budžeta ietvaros, kā arī piesaistot ārvalstu finanšu līdzekļus projektu ietvaros.

Kopumā var secināt, ka šajā rīcības virzienā iekļauto pasākumu izpildi lielā mērā ir veicinājusi iesaistīto pušu ieinteresētība par jautājuma aktualitāti, kā arī spēja šo pasākumu norisei piesaistīt gan cilvēkresursu, gan finanšu līdzekļus. Pasākuma neizpilde vairāk saistīta ar nepietiekamu kapacitāti un resursu, kā arī prioritāšu maiņu, piemēram, gadījumā ar aptaujas veikšanu skolēniem.

## II Rīcības virziens: aizsardzība

Otrais rīcības virziens ietver pasākumus cilvēku tirdzniecības upuru aizsardzībai un tā mērķis ir uzlabot cilvēku tirdzniecības upuru identificēšanu un nodrošināt efektīvu palīdzību un aizsardzību, lai veicinātu ekspluatācijas negatīvo seku mazināšanu, palīdzētu viņiem aizstāvēt savas tiesības un veicinātu reintegrāciju sabiedrībā. Kopā šajā rīcības virzienā no pieciem ieplānotajiem pasākumiem izpildīti ir divi pasākumi, bet trīs pasākumi vērtēti kā neizpildīti (skat. 2. tabulu).

**2. tabula. II rīcības virzienā iekļauto pasākumu izpilde**

|  |  |  |
| --- | --- | --- |
| **Nr. p.k.** | **Pasākums** |  |
| 2.1 | Sagatavot likumprojektu par nacionālo sadarbības un koordinācijas mehānismu cilvēku tirdzniecības novēršanai. | **x** |
| 2.2 | Izstrādāt Ministru kabineta noteikumus par kārtību sadarbības un informācijas apmaiņas īstenošanai cilvēku tirdzniecības upuru atpazīšanā, palīdzības un atbalsta sniegšanā, aizsardzības nodrošināšanā un novirzīšanā pie sociālo pakalpojumu sniedzējiem projektu. | **x** |
| 2.3 | Identificētajiem cilvēku tirdzniecības upuriem sadarbībā ar sociālo pakalpojumu sniedzējiem nodrošināt valsts finansētos sociālās rehabilitācijas pakalpojumus un atbalsta pakalpojumu kriminālprocesā cilvēku tirdzniecības upuriem. | **√** |
| 2.4 | Izvērtēt iespējas izdarīt grozījumus likumā "[Par cilvēku tirdzniecības upura uzturēšanos Latvijas Republikā](https://likumi.lv/ta/id/152712-par-cilveku-tirdzniecibas-upura-uzturesanos-latvijas-republika)", nosakot, ka nogaidīšanas periods ir 180 dienas. | **√** |
| 2.5 | Izvērtēt iespējas valsts finansētos sociālās rehabilitācijas pakalpojumus cilvēka tirdzniecības upuriem un atbalsta pakalpojumus kriminālprocesā nodrošināt pēc iespējas tuvāk personas dzīves vietai un pakalpojumu nodrošināšanas pēctecību. | **x** |

Vienlaikus jānorāda, ka pasākums 2.1 un 2.2 ir savstarpēji saistīti un paredzēja izstrādāt “jumta” likumu cilvēku tirdzniecības novēršanai Latvijā, kā arī nacionālo sadarbības mehānismu cilvēku tirdzniecības upuru novirzīšanai atbalsta saņemšanai. Likumprojekts nav izstrādāts, jo iesaistīto pušu vidū nav vienprātības par šāda likumprojekta nepieciešamību. Papildus vēl jāmin, ka Plāna izvērtējuma brīdī apstiprināšanai tiek virzīti grozījumi Direktīvā 2011/36/ES. Attiecībā uz nacionālo novirzīšanas mehānismu nu jau pieņemtajā Eiropas Parlamenta un Padomes Direktīvas (ES) 2024/1712 (2024. gada 13. jūnijs), ar ko groza Direktīvu 2011/36/ES par cilvēku tirdzniecības novēršanu un apkarošanu un cietušo aizsardzību, 11. panta 4. punktā paredzēts šāds pienākums "Dalībvalstis veic vajadzīgos pasākumus, lai ar normatīvajiem un administratīvajiem aktiem izveidotu vienu vai vairākus mehānismus, kuru mērķis ir agrīni atklāt un identificēt cietušos un sniegt palīdzību un atbalstu identificētiem cietušajiem un par cietušajiem uzskatītajām personām, sadarbojoties ar attiecīgām atbalsta organizācijām, un lai ieceltu kontaktpunktu cietušo pārrobežu nosūtīšanai”. Tādējādi Latvijai līdz 2026. gada 15. jūlija ir jānodrošina grozījumi normatīvajā regulējumā, lai transponētu direktīvas jaunās prasības.

Plānā iekļautais 2.5. pasākums arī novērtēts kā neizpildīts, tomēr šajā gadījumā ir svarīgi norādīt, ka pakalpojuma sniedzēji biedrības “Patvērums “Drošā māja’’ atrodas Rīgā. Biedrība “Centrs MARTA” pamatdarbību arī veic Rīgā, bet ir izveidotas filiāles arī Rēzeknē un Liepājā. Tas lielā mērā nosaka, kur persona saņem sociālās rehabilitācijas pakalpojumu. Vienlaikus, jānorāda, ka pakalpojuma pēctecība ir atkarīga no tā, vai persona pati vēršas savā pašvaldībā, lai saņemtu atbalsta pasākumus. Ir gadījumi, kad persona nevēlas vērsties savā pašvaldībā, tādējādi atklājot, ka ir cilvēku tirdzniecības upuris, un labprātāk saņem pakalpojumu citā pašvaldībā. Arī gadījumos, kad cietušie ir trešo valstu pilsoņi, palīdzība tiek sniegta Rīgā. Tādējādi Rīgas pašvaldība visbiežāk ir tā, kas pēctecīgi strādā ar cilvēku tirdzniecības upuriem pēc sociālā rehabilitācijas pakalpojuma saņemšanas. Rīgas pašvaldības īstenotais darbs šajā jautājumā vērtējams ļoti atzinīgi.

Var secināt, ka otrā rīcības virziena pasākumu izpildi ir veicinājis tas, ka pasākumi īstenojami atbildīgo un līdzatbildīgo iestāžu pamatfunkciju ietvarā. Savukārt, pasākumu neizpilde ir saistāma ar to, ka trūkst vienprātības par normatīvo regulējumu, kā arī paralēli Eiropas mērogā apstiprināšanai tika virzīti grozījumi direktīvā.

## 

## III Rīcības virziens: vainīgo saukšana pie atbildības

Trešais rīcības virziens ietver pasākumus, kas vērsti uz vainīgo saukšanu pie atbildības, un tā mērķis ir pastiprināt centienus saukt pie kriminālatbildības cilvēku tirdzniecības noziedzīgo nodarījumu pastrādāšanā iesaistītās personas kā preventīvu līdzekli cīņā pret cilvēku tirdzniecību, un tādējādi parādīt, ka cilvēku ekspluatācija neatmaksājas. Kopā visi no šajā rīcības virzienā iekļautajiem pasākumiem tika novērtēti kā izpildīti (skat. 3. tabulu).

**3.tabula. III rīcības virzienā iekļauto pasākumu izpilde**

|  |  |  |
| --- | --- | --- |
| **Nr. p.k.** | **Pasākums** |  |
| 3.1 | Tieslietu ministrijas [Krimināllikuma](https://likumi.lv/ta/id/88966-kriminallikums) pastāvīgajā darba grupā organizēt diskusiju par iespēju noteikt kriminālatbildību par cilvēku tirdzniecības upuru pakalpojumu izmantošanu un nepieciešamības gadījumā sagatavot attiecīgus normatīvo aktu grozījumus. | **√** |
| 3.2 | Izvērtēt, vai [Krimināllikuma](https://likumi.lv/ta/id/88966-kriminallikums) [164.](https://likumi.lv/ta/id/88966-kriminallikums#p164), [165.1](https://likumi.lv/ta/id/88966-kriminallikums#p165_1), [166. panta](https://likumi.lv/ta/id/88966-kriminallikums#p166) trešajā, ceturtajā un piektajā daļā paredzētie noziedzīgie nodarījumi pārklājas ar [Krimināllikuma](https://likumi.lv/ta/id/88966-kriminallikums) [154.1 pantā](https://likumi.lv/ta/id/88966-kriminallikums#p154_1) paredzēto noziedzīgo nodarījumu. | **√** |
| 3.3 | Izvērtēt [Krimināllikuma](https://likumi.lv/ta/id/88966-kriminallikums) [280.panta](https://likumi.lv/ta/id/88966-kriminallikums#p280) otrajā daļā noteikto un nepieciešamību izdarīt grozījumus, paredzot kriminālatbildību par tādas personas nodarbināšanu, kura ir tiesīga uzturēties Latvijas Republikā, ja to izdarījis darba devējs un ja apzināti nodarbināts cilvēku tirdzniecības upuris. | **√** |
| 3.4 | Izvērtēt likumā "[Par cilvēku tirdzniecības upura uzturēšanos Latvijas Republikā](https://likumi.lv/ta/id/152712-par-cilveku-tirdzniecibas-upura-uzturesanos-latvijas-republika)" ietvertā nogaidīšanas perioda piešķiršanas kārtības atbilstību cilvēku tirdzniecības upura labākajām interesēm un pamattiesībām, lai nodrošinātu personai tiesības izmeklēšanas iestādes vai procesa virzītāja lēmumu par atteikumu piešķirt nogaidīšanas periodu pārsūdzības iespēju. | **√** |
| 3.5 | Nodrošināt cilvēku tirdzniecības ([Krimināllikuma](https://likumi.lv/ta/id/88966-kriminallikums) [154.1pants](https://likumi.lv/ta/id/88966-kriminallikums#p154_1) "Cilvēku tirdzniecība") un ar to saistīto risku ([Krimināllikuma](https://likumi.lv/ta/id/88966-kriminallikums) [164.pants](https://likumi.lv/ta/id/88966-kriminallikums#p164) "Personas iesaistīšana prostitūcijā un prostitūcijas izmantošana", [Krimināllikuma](https://likumi.lv/ta/id/88966-kriminallikums) [165.pants](https://likumi.lv/ta/id/88966-kriminallikums#p165) "Sutenerisms", [Krimināllikuma](https://likumi.lv/ta/id/88966-kriminallikums) [165.1pants](https://likumi.lv/ta/id/88966-kriminallikums#p165_1) "Personas nosūtīšana seksuālai izmantošanai", [Krimināllikuma](https://likumi.lv/ta/id/88966-kriminallikums) [285.](https://likumi.lv/ta/id/88966-kriminallikums#p285)²pants "Ļaunprātīga nodrošināšana ar iespēju likumīgi iegūt tiesības uzturēties Latvijas Republikā, citā Eiropas Savienības dalībvalstī, Eiropas Ekonomikas zonas valstī vai Šveices Konfederācijā") noziedzīgo nodarījumu atklāšanu, izmeklēšanu, kriminālvajāšanu un iztiesāšanu | **√** |
| 3.6 | Nodrošināt cilvēku tirdzniecības rezultātā noziedzīgi iegūto līdzekļu legalizācijas efektīvu apkarošanu | **√** |
| 3.7 | Nodrošināt pārrobežu sadarbību noziedzīgo nodarījumu par cilvēku tirdzniecību izmeklēšanā. | **√** |
| 3.8 | Nodrošināt pētījuma par tiesu praksi cilvēku tirdzniecības lietās izstrādi. | **√** |

Pasākumu izpildi veicinājis tas, ka lielākā daļa šajā rīcības virzienā iekļauto aktivitāšu ir attiecināma uz institūciju pamatdarbības jautājumiem, kā arī ir atbilstoši izstrādāts normatīvais regulējums, piemēram, noziedzīgi iegūto līdzekļu arestu jomā, kā arī tas, ka ir izveidota stabila starptautiskā sadarbības prakse, kas veicina dažādu kopīgu pasākumu īstenošanu un tiesisko palīdzību. Līdztekus jānorāda, ka, aplūkojot situācijas aprakstu (2. pielikums), ir arī dažādi kavējoši faktori vēl veiksmīgākai šā virziena īstenošanai, piemēram, joprojām nav pieņemts Prostitūcijas ierobežošanas likums, kas kavē ne tikai seksuālas izmantošanas un sutenerismu lietu atklāšanu, bet arī cilvēku tirdzniecības seksuālai ekspluatācijai atklāšanu.

## IV Rīcības virziens: sadarbība

Plāna ceturtajā rīcības virzienā tika iekļauti dažādi pasākumi, kas vērsti uz sadarbību, un šī virziena mērķis ir stiprināt sadarbību un informācijas apmaiņu ar partneriem Latvijā un ārvalstīs, jo tikai koordinēta un kopīga starpinstitūciju rīcība var palīdzēt apkarot cilvēku tirdzniecību. Šajā rīcības virzienā kopā no deviņiem pasākumiem, kā izpildīti novērtēti pieci pasākumi un kā daļēji izpildīti – četri pasākumi (skat 4. tabulu).

**4.tabula. IV rīcības virzienā iekļauto pasākumu izpilde**

|  |  |  |
| --- | --- | --- |
| **Nr. p.k.** | **Pasākums** |  |
| 4.1 | Pilnveidot un attīstīt starpinstitūciju darba grupas "Cilvēku tirdzniecības novēršanas plāna 2021. - 2023.gadam" īstenošanas koordinēšanai darbību, tai skaitā organizējot atsevišķas diskusijas par tēmām, piemēram, par rehabilitācijas programmu ilguma un saņēmēju loka paplašināšanas iespējām. | Daļēji izpildīts |
| 4.2 | Pilnveidot datu vākšanas pieeju un procedūras, īpašu uzmanību pievēršot datu atlases kritēriju pilnveidošanai. | √ |
| 4.3 | Attīstīt un pilnveidot sadarbību un informācijas apmaiņu starp Valsts policiju, Valsts darba inspekciju, Valsts robežsardzi, Valsts ieņēmumu dienestu un Pilsonības un migrācijas lietu pārvaldi, izvērtējot institūciju sadarbības formas un metodes, veidojot efektīvu multidisciplināru pieeju. | Daļēji izpildīts |
| 4.4 | Veicināt pašvaldību sociālo dienestu un sociālo pakalpojumu cilvēku tirdzniecības upuriem sniedzēju sadarbību, ar mērķi turpināt cilvēku tirdzniecības upura reintegrāciju sabiedrībā pēc valsts finansēto sociālās rehabilitācijas pakalpojumu saņemšanas | √ |
| 4.5 | Attīstīt un pilnveidot sadarbību un informācijas apmaiņu ar Finanšu nozares asociāciju, tās biedriem un kredītiestādēm. | Daļēji izpildīts |
| 4.6 | Nodrošināt publiskā sektora institūciju sadarbību ar nevalstiskajām organizācijām un pilsonisko sabiedrību cilvēku tirdzniecības novēršanas un apkarošanas jomā. | √ |
| 4.7 | Nodrošināt Latvijas interešu pārstāvību un līdzdalību Baltijas jūras valstu padomes darba grupā cīņai pret cilvēku tirdzniecību (CBSS TF-THB). | √ |
| 4.8 | Nodrošināt Latvijas interešu pārstāvību un informācijas apmaiņu Eiropas Savienības nacionālo ziņotāju vai alternatīvu mehānismu cilvēku tirdzniecības novēršanas jautājumos neformālā tīkla (EU NREM) ietvaros, Eiropas Padomes, Eiropas Drošības un sadarbības organizācijas (EDSO), Apvienoto Nāciju organizācijas (ANO) cilvēku tirdzniecības apkarošanas darba grupas un citu starptautisko organizāciju sanāksmēs un aktivitātēs. | √ |
| 4.9 | Nodrošināt Nacionālā ziņotāja izveides modeļu izvērtēšanu. | Daļēji izpildīts |

Piemēram, 4.1. pasākuma ietvaros ir nodrošinātas darba grupas tikšanās, vienlaikus šī darba grupa tikās iepriekšējā sadarbības formātā, kas bija izveidots Cilvēku tirdzniecības novēršanas pamatnostādņu 2024. – 2020. gadam koordinācijai. Jauna darba grupa pārskata periodā netika izveidota, vienlaikus plānots, ka nākamajā plānošanas periodā tiks izveidota darba grupa plāna ieviešanas uzraudzībai. Tāpat tiks vērtēta iespēja izveidot augstāka līmeņa darba grupu, lai veicinātu to jautājumu izskatīšanu, kur nepieciešams augstāka vadības līmeņa vai politiskā vienošanās.

Kā izpildīts ir novērtēts arī 4.4. pasākums, kura mērķis ir veicināt pašvaldību sociālo dienestu un pakalpojuma sniedzēju sadarbību. Lai gan praksē šāda sadarbība notiek, tā nav sistemātiska un bieži ir atkarīga gan no pašas personas vai pakalpojumu sniedzēja atbalsta. Dažreiz cietušie paši nevēlas vērsties savā pašvaldībā un lūgt palīdzību, līdz ar to katra situācija ir individuāla. Ir izstrādāti arī metodiskie norādījumi pašvaldību sociālajiem dienestiem [[2]](#footnote-2), kā arī 2022. gadā Labklājības ministrija organizēja vasaras skolu, bet 2023. gadā darbnīcu sociālajiem darbiniekiem par cilvēku tirdzniecības jautājumiem, tādējādi stiprinot pašvaldību speciālistu spēju atpazīt cilvēku tirdzniecību un uzlabojot zināšanas par rīcību, ja šādi gadījumi tiek konstatēti.

Tāpat kā daļēji izpildīts ir novērtēts 4.3. pasākums, kas paredzēja pilnveidot informācijas apmaiņu starp iesaistītajām institūcijām. Daļai institūciju ir izveidotas formālas un neformālās sadarbības kārtības, piemēram, Valsts darba inspekcijai un Valsts robežsardzei ir noteikta kārtība par kopīgu pārbaužu veikšanu darba vietās. Arī Pilsonības un migrācijas lietu pārvalde regulāri sadarbojas ar Valsts robežsardzi un apmainās ar informāciju, kas var noderēt imigrācijas pārbaudēs. Līdztekus, dažādās ekspertu sanāksmēs un semināros nereti tiek norādīts, ka informācija ir fragmentāra, piemēram, katra institūcija strādā savas kompetences ietvaros un apstrādā sev pieejamo informāciju par gadījumu, bet ne vienmēr notiek informācijas apmaiņa starp iestādēm, vai tā notiek jau novēloti, kas var kavēt savlaicīgu gadījumu atklāšanu. Kā viens no biežākajiem traucēkļiem tiek minētā personāla mainība, kamdēļ var pārtrūkt arī institūciju savstarpējā komunikācija.

Kā daļēji izpildīts novērtēts arī 4.9. pasākums par nacionālā neatkarīgā ziņotāja modeļa izvērtēšanu. Jautājums ir aktualizēts koordinācijas darba grupā, tai skaitā LR Tiesībsarga biroja pārstāvji sniedza prezentāciju darba grupas locekļiem par citu valstu pieredzi nacionālā ziņotājā amata izveidē. Kopumā secināts, ka šāda funkcija vispiemērotākā būtu LR Tiesībsarga birojā, tomēr amata izveidei ir nepieciešams papildu finansējums, un plāna izvērtējuma izstrādes brīdī vēl nav pabeigts konceptuālais ziņojums par šādas amata vietas izveidi. Vēl jānorāda, ka Nacionālā ziņotāja funkcijas izveidi ietekmēja arī diskusijas par grozījumiem Direktīvā 2011/36/ES, it īpaši attiecībā uz nacionālā koordinatora un neatkarīgā ziņotāja funkcijām. 2024. gadā pieņemtie grozījumi un Eiropas Parlamenta un Padomes Direktīvas (ES) 2024/1712 (2024. gada 13. jūnijs), ar ko groza Direktīvu 2011/36/ES par cilvēku tirdzniecības novēršanu un apkarošanu un cietušo aizsardzību 19. panta 3. punktā ir noteikts, ka “3. Dalībvalstis var arī izveidot neatkarīgas struktūras, kuru uzdevums var būt uzraudzīt cilvēku tirdzniecības apkarošanas pasākumu īstenošanu un ietekmi, iesniegt ziņojumus par jautājumiem, kam kompetentajām valstu iestādēm jāpievērš īpaša uzmanība, un veikt cilvēku tirdzniecības pamatcēloņu un tendenču novērtēšanu”.

Līdzīgi kā citos rīcības virzienos, pasākumu izpildi ir veicinājis tas, ka daļa no tiem pildīti institūciju pamatdarbības ietvarā, savukārt, pasākumu daļēja izpilde ir skaidrojama ar dažādiem apstākļiem. Visbiežāk daļēji izpildītie pasākumi, piemēram, informācijas apmaiņa starp iestādēm, pēctecīga atbalsta nodrošināšana pašvaldībās cilvēku tirdzniecības upuriem pēc valsts nodrošinātās sociālās rehabilitācijas pakalpojuma, daļēji notiek, bet netiek īstenota sistemātiski. Vienas sistēmas izveidi apgrūtina tas, ka katrs cilvēku tirdzniecības gadījums ir individuāls un atšķirīgs, kas nozīmē, ka var izveidot tikai vispārīgu sistēmu, bet ar katru cilvēku tirdzniecības upuri ir jāstrādā individuāli pēc gadījuma vadības principa.

# 2. Finansējums

Finansējums Plānā iekļauto pasākumu izpildei pamatā tika paredzēts ikgadēji piešķirto valsts budžeta līdzekļu ietvaros. Papildu līdzekļi 6020,00 *euro* apmērā tika indikatīvi aprēķināti Tieslietu ministrijas budžeta apakšprogrammā 03.02.00 “Apgabaltiesas un rajonu (pilsētu) tiesas” mācību organizēšanai tiesnešiem un tiesnešu palīgiem (1.7. pasākums). Vienlaikus minētās apmācības tika īstenots kārtējam gadam piešķirto budžeta līdzekļu ietvaros, līdz ar ko papildu finansējums Plāna izpildei netika piešķirts. Jānorāda, ka arī kopumā sekmīgāk veicies ar to pasākumu īstenošanu, kuru izpildei tika piesaistīti dažādu projektu līdzekļi.

Iekšlietu ministrija nav pieejama informācija par visiem izdevumiem pasākumu īstenošanai, ja piesaistīti ārvalstu finanšu līdzekļi, vienlaikus var uzskaitīt atsevišķus projektus un programmas, kuru ietvaros tika iekļauti arī pasākumi cilvēku tirdzniecības novēršanai:

* Projekta “Stiprināta tiesībsargājošo iestāžu sadarbība un pilnveidotas apmācības par cilvēku tirdzniecību" (ELECT THB) (Iekšējās drošības fonds – Policija Nr. 101021497). Latvijā projekta koordināciju nodrošināja Iekšlietu ministrija.
* **CAPE “Kompetenču veidošana, palīdzības sniegšana un kriminālvajāšana darba ekspluatācijas gadījumos Baltijas jūras reģionā”**, Baltijas jūras reģiona Padomes projektu atbalsta fonds (Granta līgums CBSS PSF Nr.2019/02). Latvijā projekta koordināciju nodrošināja Iekšlietu ministriju.
* “Efektīva novērošanas un izraidīšanas procesa realizēšana (1.posms)”, ES Patvēruma, migrācijas un integrācijas fonds (Nr. TSB/PMIF/2018/1). Latvijā projekta koordināciju nodrošināja LR Tiesībsarga birojs.
* “NET-WORKS to ensure the long-term integration of Third-Country Nationals Survivors of Trafficking (SOT) promoting job opportunities and work-life balance measures”, ES Patvēruma, Migrācijas un Integrācijas fonds (Nr. 101038425). Latvijā projekta īstenošanu nodrošināja biedrība “Patvērums “Drošā māja””.
* **“Viņiem ir vārds” *(“They Have a Name”),*** Baltijas jūras reģiona Padomes projektu atbalsta fonds. Projekta īstenošanu Latvijā nodrošināja biedrība “Patvērums “Drošā māja””.

# 

# Secinājumi un priekšlikumi

Kopumā no Plānā iekļautā 31 pasākuma izpildīti ir 22 pasākumi, daļēji izpildīti ir četri pasākumi un nav izpildīti pieci pasākumi, tādējādi var secināt, ka plāna izpilde ir bijusi sekmīga.

Labāk ir veicies ar dažādu informatīvu pasākumu izpildi, mācību organizēšanu kā arī pētījumu un apkopojumu veikšanu. Tāpat ir izpildīti tie pasākumi, kas attiecināmi uz institūciju pamatdarbības jautājumiem, piemēram, sociālās rehabilitācijas nodrošināšana, izmeklēšana, dalība starptautiskos formātos u.c. Pasākumu izpildi vecināja iesaistīto pušu dalība dažādos projektos, tādējādi iegūstot papildu finanšu un cilvēkresursu pasākumu īstenošanai. Svarīga ir arī iesaistīto pušu ieinteresētība un entuziasms, strādājot ar cilvēku tirdzniecības novēršanas jautājumiem.

Mazāks progress redzams par jautājumiem, kas paredz veidot jaunu sistēmu vai mainīt esošo regulējumu. Lielākoties tas skaidrojams ar to, ka par normatīvā regulējuma izmaiņām nav vienprātības iesaistīto institūciju starpā, tai skaitā, piemēram, par nogaidīšanas perioda pagarināšanu no 30 dienām līdz 180 dienām un “jumta” likuma izstrādi par cilvēku tirdzniecības novēršanu un upuru novirzīšanu palīdzības saņemšanai. Tāpat dažādus grozījumus normatīvajā regulējumā ietekmē 2024. gadā pieņemtie grozījumi Direktīvā 2011/36/ES. Lai izpildītu jaunos pienākumus, būs jāpielāgo arī vairākas normas Latvijas normatīvajā regulējumā, attiecīgi daļa šajā Plānā iekļauto pasākumu par grozījumiem normatīvajā regulējumā būtu pārceļami uz nākamo plānošanas periodu.

Vērtējot Plānā iekļauto pasākumu izpildi (1. pielikums), kā arī situācijas aprakstā konstatētās tendences (2. pielikums), cilvēku tirdzniecības problemātika nemazinās, tādēļ arī turpmāk jānodrošina nepārtraukta un stratēģiska politikas attīstība, izstrādājot jaunu Cilvēku tirdzniecības novēršanas plānu 2025. – 2027. gadam.

Nākamā politikas plānošanas dokumenta izstrādē ir jāņem vērā Eiropas Parlamenta un Padomes Direktīva (ES) 2024/1712 (2024. gada 13. jūnijs), ar ko groza Direktīvu 2011/36/ES par cilvēku tirdzniecības novēršanu un apkarošanu un cietušo aizsardzību, Plāna izvērtējuma rezultātus, tendences cilvēku tirdzniecības jomā, kā arī dažādu starptautisko organizāciju (Eiropas Padomes GRETA, ASV Valsts departaments, EDSO) sniegtās rekomendācijas Latvijai cilvēku tirdzniecības novēršanas pilnveidošanai.

Nākamo plānošanas dokumentu turpina izstrādāt Iekšlietu ministrija sadarbībā ar Ārlietu ministriju, Ekonomikas ministriju, Finanšu ministriju, Izglītības un zinātnes ministriju, Labklājības ministriju, Tieslietu ministriju, Augstāko tiesu, Latvijas Republikas prokuratūru, Latvijas Republikas Tiesībsarga biroju, Pilsonības un migrācijas lietu pārvaldi, Valsts darba inspekciju, Valsts robežsardzi, Valsts policiju, Sabiedrības integrācijas fondu, Tiesu administrāciju, biedrībām “Centrs MARTA” un “Patvērums “Drošā māja””, kā arī citām iesaistītajām institūcijām.

1. Eiropas Parlamenta un Padomes Direktīva (ES) 2024/1712 (2024. gada 13. jūnijs), ar ko groza Direktīvu 2011/36/ES par cilvēku tirdzniecības novēršanu un apkarošanu un cietušo aizsardzību. [↑](#footnote-ref-1)
2. Metodiskie ieteikumi pašvaldību sociālajiem dienestiem par darbu ar cilvēku tirdzniecības upuriem // <https://www.lm.gov.lv/sites/lm/files/data_content/met_ctu_080520151.pdf> [↑](#footnote-ref-2)